b'\n_START_ARTICLE_\nInternetas\n_START_PARAGRAPH_\nInternetas (angl. Internet)\xc2\xa0\xe2\x80\x93 pasaulinis kompiuteri\xc5\xb3 tinklas, jungiantis visuotinius ir vietinius kompiuteri\xc5\xb3 tinklus._NEWLINE_Kompiuteri\xc5\xb3 tinklai jungiami \xc4\xafvairiomis ry\xc5\xa1io linijomis ir mar\xc5\xa1rutizatoriais (spec. \xc4\xafrenginiais arba kompiuterio programomis), kurie i\xc5\xa1 vieno tinklo gautus duomen\xc5\xb3 paketus modifikuoja ir nukreipia \xc4\xaf kit\xc4\x85 tinkl\xc4\x85._NEWLINE_Interneto protokolai turi kelis lygius. \xc5\xbdemiausiame lygyje (kuris reikalingas visiems auk\xc5\xa1tesniems) naudojami IPv4 ar IPv6 protokolai, kiekvienam kompiuteriui suteikiant tuo metu unikal\xc5\xb3 IP adres\xc4\x85. Kitame lygyje, ry\xc5\xa1iui tarp kompiuteri\xc5\xb3 palaikyti naudojami TCP/IP ir UDP protokolai. Jie sukuria kanal\xc4\x85 duomenims perduoti. Dar auk\xc5\xa1tesniame lygyje naudojami konkre\xc4\x8diam tikslui skirti protokolai (HTTP\xc2\xa0\xe2\x80\x93 tinklalapiams perduoti, SMTP\xc2\xa0\xe2\x80\x93 elektroniniam pa\xc5\xa1tui, FTP\xc2\xa0\xe2\x80\x93 paskiroms byloms si\xc5\xb3sti ir pan)._NEWLINE_Naudotojo kompiuteris prie interneto gali b\xc5\xabti jungiamas per modem\xc4\x85, ISDN \xc4\xafrang\xc4\x85, DSL \xc4\xafrang\xc4\x85 arba skirtin\xc4\x99 linij\xc4\x85 (kai interneto paslaug\xc4\x85 tiekia telefoninio ry\xc5\xa1io bendrov\xc4\x97), kabelin\xc4\xaf modem\xc4\x85 (kai interneto paslaug\xc4\x85 tiekia kabelin\xc4\x97 televizija), radijo ry\xc5\xa1\xc4\xaf. Interneto vartotojo kompiuteryje turi b\xc5\xabti \xc4\xaftaisyta tinklo plok\xc5\xa1t\xc4\x97, \xc4\xafdiegta speciali programin\xc4\x97 \xc4\xafranga._NEWLINE_Prie interneto prisijung\xc4\x99s vartotojas gali naudotis elektroniniu pa\xc5\xa1tu, pasaulinio informacijos tinklo (angl. W(orld) W(ide) W(eb), WWW) duomen\xc5\xb3 masyvais, i\xc5\xa1 tinklo kompiuteri\xc5\xb3 atsisi\xc5\xb3sti fail\xc5\xb3, juos naujinti, kopijuoti, \xc5\xa1alinti (FTP), dalyvauti diskusij\xc5\xb3 grup\xc4\x97se, kreiptis \xc4\xaf interneto \xc5\xbeiniasklaid\xc4\x85, interaktyviai bendrauti pokalbi\xc5\xb3 kambariuose (IRC), pirkti ir parduoti \xc4\xafvairias prekes, kurti tinklalapius ir kita._NEWLINE_Interneto veikl\xc4\x85 koordinuoja, ple\xc4\x8dia ir tobulina specialios organizacijos.\n_START_SECTION_\nRa\xc5\xa1yba\n_START_PARAGRAPH_\nInternetas yra vieno konkretaus (nors ir labai plataus) kompiuterinio tinklo pavadinimas (angl. The Internet), taigi gali b\xc5\xabti laikomas tikriniu daiktavard\xc5\xbeiu, kuris angl\xc5\xb3 tur\xc4\x97t\xc5\xb3 b\xc5\xabti ra\xc5\xa1omas did\xc5\xbei\xc4\x85ja raide. Ta\xc4\x8diau ilgainiui pla\xc4\x8diai vartojant angl\xc5\xb3 kalboje \xc5\xbeodis daugelio prad\xc4\x97tas suvokti kaip bendrinis ir imtas ra\xc5\xa1yti ma\xc5\xbe\xc4\x85ja raide.  Lietuvi\xc5\xb3 kalboje laikomas bendriniu daiktavard\xc5\xbeiu ir ra\xc5\xa1omas ma\xc5\xbe\xc4\x85ja raide.'